แบงก์รัฐดูดเงินฝากแสนล้าน
2 แบงก์รัฐ เร่งตุนสภาพคล่องรับปล่อยสินเชื่อใหม่ พร้อมปรับโครงสร้างการเงิน รับปล่อยเงินกู้ระยะยาว
13 ก.พ. 2560

2 แบงก์รัฐ เร่งตุนสภาพคล่องรับปล่อยสินเชื่อใหม่ พร้อมปรับโครงสร้างการเงิน รับปล่อยเงินกู้ระยะยาว
นายชาติชาย พยุหนาวีชัย ผู้อำนวยการธนาคารออมสิน เปิดเผยถึงความคืบหน้าเรื่องการออกขายหุ้น 5 หมื่นล้านบาท ว่า ขณะนี้ธนาคารได้รับความเห็นชอบจากกระทรวงการคลัง ธนาคารแห่งประเทศไทย (ธปท.) และคณะกรรมการกำกับหลักทรัพย์และตลาดหลักทรัพย์ (ก.ล.ต.) เรียบร้อยแล้ว ซึ่งที่ผ่านมาได้เชิญนักลงทุนสถาบันเข้ามารับฟังข้อมูลแล้ว เหลือแต่รอผลการตรวจสอบจากสำนักงานการตรวจเงินแผ่นดิน หรือ สตง. คาดว่าจะเปิดขายหุ้นกู้ได้ในเร็วๆ นี้
สำหรับหุ้นกู้ดังกล่าวมีอายุ 5 ปี อัตราผลตอบแทนสูงกว่าตราสารในตลาดที่มีอายุ 5 ปีเล็กน้อย ตั้งเป้าหมายขายนักลงทุนสถาบัน ทั้งบริษัทประกัน สถาบันการเงินทั่วไป และรัฐวิสาหกิจ โดยจะไม่ขายให้รายย่อย เนื่องจากธนาคารมีผลิตภัณฑ์ทางการเงินอื่น เช่น เงินฝากระยะยาว สลากออมสิน ซึ่งมีอายุ 5 ปี และเงินฝากสงเคราะห์ชีวิตให้ประชาชนรายย่อยเลือกออมได้อยู่แล้ว
อย่างไรก็ดี ถือเป็นครั้งแรกที่ธนาคารออมสินใช้วิธีการระดมเงินผ่านการออกหุ้นกู้ ส่วนสาเหตุที่ออกหุ้นกู้ เพราะต้องการระดมเงินยาวให้สอดรับกับการปล่อยกู้ระยะยาว ซึ่งที่ผ่านมาในช่วง 1-2 ปี ธนาคารทำโครงการสินเชื่อดอกเบี้ยต่ำ (ซอฟต์โลน) 3 ระยะ เป็นเงินกว่า 1.5 แสนล้านบาท ในอัตราดอกเบี้ยคงที่ รวมทั้งต้องการออกผลิตภัณฑ์ทางการเงินที่หลากหลาย และถ้าได้รับการตอบรับจากนักลงทุนดี สามารถขยายเพดานขายจาก 5 หมื่นล้านบาทได้อีก
นายสมศักดิ์ กังธีระวัฒน์ รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า ธ.ก.ส.เตรียมเปิดรับฝากสลากออมทรัพย์ ธ.ก.ส. ชุดที่ 4 เริ่มวันที่ 17 ก.พ. 2560 นี้ โดยเปิดรับฝาก 60 หมวด หมวดละ 10 ล้านหน่วย รวม 600 ล้านหน่วย ราคาหน่วยละ 100 บาท รวมเป็นวงเงิน 6 หมื่นล้านบาท อายุสลาก 3 ปี ออกรางวัลทุกๆ วันที่ 16 ของเดือน ยกเว้นเดือน ม.ค. ออกวันที่ 17 รวม 36 ครั้ง ออกรางวัลครั้งแรกวันที่ 16 มี.ค. 2560 
ทั้งนี้ สลากออมทรัพย์ ธ.ก.ส.ชุดที่ 4 มีรางวัลต่อเดือนรวมทั้งสิ้น 1.26 ล้านรางวัล คิดเป็นเงิน 90.3 ล้านบาท รางวัลที่ 1 มี 1 รางวัล มูลค่า 10ล้านบาท รางวัลที่ 1 ต่างหมวดมี 59 รางวัล รางวัลละ 2 หมื่นบาท รางวัลที่ 2 มี 180 รางวัล รางวัลละ 1 หมื่นบาท รางวัลที่ 3 มี 600 รางวัล รางวัลละ 5,000 บาท รางวัลที่ 4 มี 1,200 รางวัล รางวัลละ 2,000 บาท รางวัลที่ 5 มี 6,000 รางวัล รางวัลละ 1,000 บาท รางวัลเลขท้าย 4 ตัว มี 6 หมื่นรางวัล รางวัลละ 100 บาท รางวัลเลขท้าย 3 ตัว มี 1.2 ล้านรางวัล รางวัลละ 50 บาท ครบกำหนด 3 ปี จะได้รับดอกเบี้ยหน่วยละ 1.25 บาท คิดเป็นอัตราดอกเบี้ย 0.42%